Produsele lemnoase fabricate în mod durabil și cu o durată lungă de viață pot contribui la realizarea neutralității climatice prin stocarea carbonului și prin înlocuirea materialelor bazate pe combustibili fosili, în special deoarece, grație carbonului lor încorporat, pot contribui la eliminarea carbonului, care altminteri are loc prin procese biologice . La momentul recoltării sau al morții naturale, arborii eliberează carbon în atmosferă, de exemplu prin incendii, arderea pentru obținerea de energie, incinerare sau, în timp, prin procese naturale de descompunere. Perioada de eliminare a carbonului poate fi prelungită semnificativ atunci când biomasa lemnoasă este transformată în materiale și produse lemnoase cu un ciclu de viață lung. Regulamentul privind exploatarea terenurilor, schimbarea destinației terenurilor și silvicultura (LULUCF) garantează faptul că statele membre raportează și contabilizează schimbările legate de stocurile de carbon nu doar din păduri, ci și din rezervoarele de carbon constituite din produse lemnoase recoltate, obligație care va fi consolidată în propunerea de regulament revizuit ca parte a pachetului „Pregătiți pentru 55”. Produsele lemnoase recoltate din UE reprezintă un absorbant net activ de carbon de aproximativ - 40 de milioane de tone de dioxid de carbon echivalent (MtCO2e) pe an, generând totodată beneficii pentru climă grație unui efect de înlocuire a materialelor, cu valori variind între - 18 și - 43 MtCO2e/an . Cu cât produsul durează mai mult, cu atât este mai bun pentru atenuarea schimbărilor climatice, ceea ce se reflectă apoi în eliminări nete sporite în rapoartele și contabilizarea referitoare la LULUCF ale statelor membre și, reflectând efectele de înlocuire, sunt raportate și contabilizate indirect ca reduceri de emisii în alte sectoare.

Deși se concentrează doar asupra pădurilor din UE și urmărește să aducă o contribuție importantă din partea UE la îndeplinirea obiectivelor de dezvoltare durabilă ale ONU pentru 2030, în special a obiectivului 15 , strategia recunoaște că provocările legate de păduri sunt inerent mondiale și că suprafețele cu păduri înregistrează o scădere continuă și profund îngrijorătoare, cu 4,7 milioane de hectare pe an, în medie, despăduririle având loc cu o viteză de 10 milioane de hectare pe an . Comisia își reafirmă angajamentul deplin de a îndeplini obiectivele prezentate în comunicarea sa din 2019 care vizează protejarea și refacerea pădurilor la nivel mondial , inclusiv printr-o strânsă colaborare cu partenerii săi din întreaga lume în ceea ce privește protejarea și refacerea pădurilor și gestionarea durabilă a pădurilor, precum și prin adoptarea unei propuneri legislative care să garanteze că produsele vândute pe piața UE, indiferent dacă provin din UE sau din țări terțe, nu contribuie la despădurirea planetei. În ceea ce privește pădurile, cooperarea propusă de UE va promova abordări integrate care vor viza guvernanța, sustenabilitatea și legalitatea lanțurilor valorice, biodiversitatea și asigurarea mijloacelor de trai pentru populațiile locale. Nivelul ridicat al ambițiilor legate de păduri este în concordanță atât cu eforturile UE de a-și asuma rolul de lider în ceea ce privește planul de acțiune împotriva schimbărilor climatice și de a pune în aplicare Strategia UE privind biodiversitatea pentru 2030, cât și cu un ambițios cadru global pentru biodiversitate.

Furnizarea de produse din lemn ar trebui să se facă în sinergie cu îmbunătățirea stării de conservare a pădurilor din Europa și din lume și cu conservarea și refacerea biodiversității, pentru a se asigura reziliența pădurilor, adaptarea la schimbările climatice și multifuncționalitatea pădurilor. Lemnul cu valoare ecologică ridicată nu ar trebui utilizat, iar bioeconomia bazată pe valorificarea lemnului ar trebui să rămână în limitele durabilității și să fie compatibilă cu țintele climatice și cu obiectivele în materie de biodiversitate ale UE pentru 2030 și 2050. Potrivit unor studii științifice recente , pe termen scurt și mediu, mai exact până în 2050, este puțin probabil ca potențialele beneficii suplimentare generate de produsele lemnoase recoltate și de înlocuirea materialelor să compenseze reducerea capacității nete de absorbție a pădurilor pe care o implică intensificarea recoltării. Statele membre ar trebui să acorde atenție acestui risc, care ține de responsabilitatea lor în temeiul legislației aplicabile relevante.

În plus față de economia bazată pe valorificarea lemnului, pădurile oferă o varietate de produse și servicii suplimentare la fel de importante, de la alimente la ecoturism, care sprijină economiile și structura socială ale zonelor rurale. Valoarea estimată a tuturor produselor nelemnoase recoltate în Europa este de 19,5 miliarde pe an. Această valoare este de 77,80 EUR per hectar pe an. În proporție de 86 %, produsele forestiere nelemnoase recoltate sunt destinate consumului personal.

Strategia UE pentru păduri recunoaște și urmărește să stimuleze întreaga bioeconomie forestieră durabilă, care funcționează în sinergie cu ambițiile sporite ale UE în materie de climă și biodiversitate.

2.1.Promovarea bioeconomiei forestiere durabile pentru produse din lemn cu o durată lungă de viață

În limitele disponibilității și aprovizionării durabile cu lemn, sectorul forestier are un potențial economic semnificativ de îmbunătățire a producției de lemn recoltat în mod durabil și legal pentru materiale și produse cu o durată lungă de viață și realizate urmând principiul economiei circulare. În acest scop, sunt necesare stimularea cererii în industriile din aval și promovarea practicilor de gestionare a pădurilor, a instrumentelor de producție și a proceselor care sunt mai bine adaptate la diferitele resurse forestiere viitoare.

Pentru sporirea ofertei de produse din lemn cu o durată lungă de viață, sunt necesare investiții pe parcursul întregului lanț de prelucrare a lemnului. Industriile de prelucrare a lemnului ar trebui să fie sprijinite pentru a se adapta mai bine la schimbarea și diversificarea resurselor forestiere. De asemenea, investițiile ar trebui să se concentreze asupra producției de produse din lemn cu o durată lungă de viață fabricate din bușteni de calitate inferioară și din mai multe specii de arbori cu lemn de esență tare, într-un context în care sunt preconizate fluctuații mai mari ale producției de-a lungul timpului.

Din această perspectivă, cel mai important rol al produselor din lemn este cel de a contribui la transformarea sectorului construcțiilor dintr-o sursă de emisii de gaze cu efect de seră într-un absorbant de carbon, astfel cum se prevede în Strategia privind „Valul de renovări ale clădirilor” și în inițiativa privind noul Bauhaus european . Există o marjă considerabilă de îmbunătățire. Cu o cotă de piață mai mică de 3 %, produsele din lemn sunt încă doar o mică parte din materialele de construcții din Europa, care rămân în mare parte dominate de materiale bazate, în prezent, pe combustibili fosili și pe un consum mare de energie . Comisia va elabora o foaie de parcurs pentru reducerea, până în 2050, a emisiilor de carbon generate de clădiri pe durata întregului ciclu de viață. În contextul revizuirii Regulamentului privind produsele pentru construcții , Comisia va elabora o metodologie standard, robustă și transparentă pentru a cuantifica beneficiile pentru climă ale produselor lemnoase pentru construcții și ale altor materiale lemnoase pentru construcții.

Pentru promovarea utilizării produselor lemnoase în UE sunt necesare, de asemenea, acțiuni care să vizeze cererea, inclusiv combaterea concepțiilor greșite referitoare la riscul de incendiu și la lipsa de durabilitate, precum și recunoașterea numeroaselor avantaje ale produselor lemnoase din punctul de vedere al reducerii poluării și a consumului de energie pe parcursul etapelor construirii, utilizării și dezmembrării. Inginerii constructori și arhitecții ar trebui stimulați să proiecteze clădiri cu lemn. Urmând principiul abordării din perspectiva ciclului de viață și principiul circularității, întreprinderile de construcții ar trebui să reflecte întru totul beneficiile construcțiilor din lemn în primele lor de risc și în modelele lor de afaceri.

Dând curs inițiativei privind noul Bauhaus european , ar trebui să ia amploare cercetarea și inovarea în ceea ce privește arhitectura, proiectarea verde și materialele pentru construcții, inclusiv în ceea ce privește îmbunătățirile industriale, pentru a se folosi mai mult lemn de calitate inferioară, în special din specii de arbori cu lemn de esență tare, și modalitățile de a spori utilizarea în cascadă și circularitatea, cu obiectivul de a se recupera lemnul existent pentru fabricarea de produse din lemn reconstituit. În special, Fondul pentru inovare , dedicat finanțării tehnologiilor inovatoare cu emisii reduse de dioxid de carbon, oferă posibilități de sprijin pentru proiecte inovatoare în domeniul construcțiilor, inclusiv pentru construcții din lemn.

De asemenea, trebuie să se acorde atenție abordărilor bazate pe reglementare. Sporirea producției de produse lemnoase cu o durată lungă de viață este limitată de reglementările din domeniul construcțiilor, cum ar fi reglementările în materie de protecție împotriva incendiilor, care încă nu reflectă întru totul posibilitățile tehnice ale construcțiilor din lemn moderne. Statele membre ar trebui să fie încurajate să transpună cele mai bune cunoștințe științifice disponibile în elaborarea unor reglementări care să favorizeze produsele lemnoase cu o durată lungă de viață, inclusiv luând măsuri privind performanța energetică și de mediu a produselor pentru construcții, promovând o etichetă ecologică legată de sechestrarea carbonului și o circularitate sporită și vizând etapele cruciale ale vieții clădirilor, inclusiv construirea, renovarea și dezmembrarea.